Juhul, kui saab teoks Moskva linnavalitsuse kava seada võidupüha puhul üles Stalini pildid, ei tohiks president Toomas Hendrik Ilves 9.  mai üritustest Venemaa pealinnas osa võtta, leiab riigikogu Euroopa Liidu asjade komisjoni esimees Marko Mihkelson.    "Näib, et Moskva linnavalitsus eesotsas linnapea Juri Lužkoviga ei hooli paljude kaasmaalaste arvamusest, et miljoneid inimesi hukutanud Stalini portreed pole kohased tänasesse aega ega ruumi. Väidetavalt on aprilli lõpul kavas Moskva kesklinnas ikkagi üles seada vähemalt kümmekond Stalinit kui ülemjuhatajat ülistavat pilti," kirjutab Mihkelson oma blogis.    Mihkelsoni  andmetel on nii mõnigi lääneriik seisukohal, et Stalini piltide ülesseadmise korral jätab nende liider Moskvasse sõitmata. "Seda olen kuulnud diplomaatilistest kanalitest, kuid tegelikus elus võivad mõistagi asjad pisut teistmoodi välja kukkuda," nendib ta.    "Samas on päris ilmne, et sellisest väljakutsuvast žestist ei tohiks kõrvale vaadata. Stalini piltide ametliku ülesseadmise suhtes ükskõikseks jäämine sisuliselt legaliseerib 20. sajandi ühe suurima inimsusevastase kurjategija.